**Монгол Улсын Их Хурлын тав дахь удаагийн сонгуулийн анхдугаар чуулганы Хууль зүйн байнгын хорооны 2008 оны 09 дүгээр сарын 23-ны өдөр (Мягмар гараг)-ийн хуралдаан 14 цаг 40 минутад Төрийн ордны \"А\" танхимд эхлэв.**

Байнгын хорооны дарга, УИХ-ын гишүүн Х.Жекей ирц, хэлэлцэх асуудлын дарааллыг танилцуулж, хуралдааныг даргалав.

**Хуралдаанд ирвэл зохих 20 гишүүнээс 11 гишүүн ирж, 61.0 хувийн ирцтэй байв.**

**Чөлөөтэй:** С.Баяр, Э.Мөнх-Очир, Д.Одбаяр;

***Тасалсан:*** Х.Баттулга, Р.Гончигдорж, Ц.Элбэгдорж, Ж.Энхбаяр;

**Нэг. Хүний эрхийн дэд хорооны даргыг томилох тухай**

                Хэлэлцэж буй асуудалтай холбогдуулан УИХ-ын Тамгын газрын Нэгдүгээр нарийн бичгийн дарга Ж.Нарантуяа, Хууль зүйн байнгын хорооны референт Б.Баасандорж нар байлцав.

УИХ-ын гишүүн Ч.Сайханбилэг Хүний эрхийн дэд хорооны даргад УИХ-ын гишүүн Эрдэнийн Бат-Үүлийн нэрийг дэвшүүлэв.

                УИХ-ын гишүүн Ж.Сүхбаатарын асуусан асуултад нэр дэвшигч, УИХ-ын гишүүн Э.Бат-Үүл хариулж, тайлбар хийв.

                Уг асуудалтай холбогдуулан УИХ-ын гишүүдээс санал гараагүй болно.

**Х.Жекей: -** Хүний эрхийн дэд хорооны даргаар УИХ-ын гишүүн Э.Бат-Үүлийг сонгоё гэсэн саналыг дэмжиж байгаа гишүүд гараа өргөнө үү.

                Зөвшөөрсөн:                       10

                Татгалзсан:                          0

                Бүгд:                                       10

                Гишүүдийн олонхийн саналаар дэмжигдлээ.

                \"Хүний эрхийн дэд хорооны даргыг сонгох тухай\" гэсэн Хууль зүйн байнгын хорооны тогтоолын төслийг баталъя.

                Зөвшөөрсөн:                       10

                Татгалзсан:                          0

                Бүгд:                                       10

                Гишүүдийн олонхийн саналаар тогтоол батлагдлаа.

**Хуралдаан 14 цаг 45 минутад өндөрлөв.**

Тэмдэглэлтэй танилцсан:

ХУУЛЬ ЗYЙН БАЙНГЫН

ХОРООНЫ ДАРГА Х.ЖЕКЕЙ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД

**МОНГОЛ УЛСЫН ИХ ХУРЛЫН ТАВ ДАХЬ УДААГИЙН СОНГУУЛИЙН**

**АНХДУГААР ЧУУЛГАНЫ ХУУЛЬ ЗҮЙН БАЙНГЫН ХОРООНЫ 2008 ОНЫ 09 ДҮГЭЭР САРЫН 23-НЫ ӨДӨР (МЯГМАР ГАРАГ)-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Хуралдаан 14 цаг 40 минутад эхлэв.**

**Х.Жекей: -** За Байнгын хорооны гишүүдийн амрыг эрье. Хуралдаанд Байнгын хорооны гишүүдийн ирц бүрдсэн байна. Б.Бат-Эрдэнэ гишүүн, Д.Оюунхорол гишүүн саналаа өгсөн. Ингээд Хууль зүйн байнгын хорооны 2008 оны 09 дүгээр сарын 23-ны өдрийн хуралдааныг нээснийг мэдэгдье.

                Хуралдаанд хэлэлцэх асуудлыг танилцуулъя. Хүний эрхийн дэд хорооны даргыг сонгох тухай асуудал байгаа. Тэмдэглүүлэхийн тулд УИХ-ын тухай хуулийн 24.9, УИХ-ын чуулганы хуралдааны дэгийн тухай хуулийн 15.5-д дэд хорооны даргыг харъяалах Байнгын хорооны хуралдаанаар ил санал хурааж олонхийн саналаар сонгоно. Тэгээд Байнгын хорооны тогтоол гаргана гэсэн тийм заалт байгаа.

                Хүний эрхийн дэд хорооны дарга Халтмаагийн Баттулга Засгийн газрын гишүүн, сайдаар томилогдсонтой холбогдуулан дэд хорооны даргыг нөхөн сонгох асуудлыг хэлэлцэж байгаа юм. Ингээд Хүний эрхийн дэд хорооны дарга сонгох тухай санал гаргах гишүүн байна уу? Ч.Сайханбилэг гишүүнийг урьж байна.

**Ч.Сайханбилэг: -** Хүний эрхийн дэд хороогоор урьд нь сонгогдсон Халтмаагийн Баттулга гишүүн Засгийн газрын гишүүн, Зам тээвэр, барилга, хот байгуулалтын сайдаар томилогдсонтой холбогдуулаад оронд нь Эрдэнийн Бат-Үүл гишүүний нэрийг дэвшүүлж байгааг Байнгын хороодын гишүүд хүлээж авч дэмжиж өгөхийг хүсэж байна. Баярлалаа.

**Х.Жекей: -** Баярлалаа. Ингээд нэр дэвшигчээс асуух асуулт байна уу? За Ж.Сүхбаатар гишүүн.

**Ж.Сүхбаатар: -** Э.Бат-Үүл гишүүнээс ганц л юм асуух гэсэн юм л даа. Одоо өнгөрсөн энэ Хүний эрхийн дэд хороо гэж хараад байхаар нэг намын гишүүн ч гэдэг юм уу, эсвэл тэднийг дэмждэг, тэдний явуулж байгаа үйл ажиллагаанд оролцдог хүмүүсийн эрхтэй холбоотой асуудлыг нийгэмд хөндөж гаргах энэ тал дээр их идэвхтэй ажиллаж байгаа л даа. Тэгэхээр одоо ойлгохдоо би бодоод байна. Хүний эрхийн асуудал бол өөрөө нэлээн универсал, нийтлэг шинжтэй ийм ойлголт. Хүний эрхийн дэд хороонд томилогдож байгаа та энэ хүний эрхийн асуудал дээр Монголд хүний эрх зөрчигдөж байгаа энэ асуудал дээр аль нэг нам, аль нэг тодорхой бүлэг хүмүүсийн эрхийг хамгаалахад анхаарлаа хандуулж ажиллах уу, үгүй юу? Яаж ажиллах вэ гэж.

**Х.Жекей: -** За Э.Бат-Үүл гишүүн хариулъя.

**Э.Бат-Үүл: -** Ер нь зүгээр миний ойлгож байгаагаар өмнө нь ч гэсэн ямар нэгэн тийм улстөржсөн байдлаар хүний эрхийн дэд хороо ажиллаагүй л гэж би хэлмээр байна. Яагаад тэгж хэлээд байгаа юм бэ гэхээр Хүний эрхийн хороонд тодорхой асуудал, хүсэлт ирсэн дагууд л очсон. Ерөөсөө хүсэлт ирсэн тухай бүрт Хүний эрхийн хороо тэр холбогдох хүсэлт тавигдаж байгаа. Хүний эрхийн хороонд гомдол тавьж байгаа талуудтай нь очиж уулзаж байсан. Ийм байгаа юм.

                Тэгэхээр зэрэг ийм хэлэх нь зүйтэй гэж бодож байна. Тэгээд мэдээжийн хэрэг би Ж.Сүхбаатар гишүүний хэлж байгаатай санал нэг байна. Хүний эрхийн асуудал бол харин ч ёстой улстөржиж болохгүй асуудал шүү дээ. Яагаад улстөржиж болохгүй гэхээр зэрэг ерөөсөө хүний эрхийг улс төрийн намаар нь, улс төрийн байр сууриар нь ялгаварлаад эхлэх юм бол энэ дэд хорооны үйл ажиллагаа биш болоод хувирна л даа. Тийм учраас тэгж ажиллахгүй л дээ.

**Х.Жекей: -** За өөр асуулттай гишүүн байна уу? Үг хэлэх хүн байна уу? За асуулт асуух, үг хэлэх хүн байхгүй байна. За ингээд санал хураалт явуулъя.

                УИХ-ын чуулганы хуралдааны дэгийн тухай хуулийн 15.5-д дэд хорооны дарга олонхийн саналаар сонгож, Байнгын хороо тогтоол гаргана гэсэн байгаа. Ингээд тогтоолын төслийг эхлээд уншиж танилцуулъя. Тэгээд саналаа хураах юм уу, сонгох юм уу? За тэгвэл Хүний эрхийн дэд хорооны даргаар УИХ-ын гишүүн Э.Бат-Үүлийг сонгоё гэсэн хүмүүс санал өгнө үү.

                За ингээд 10-аас 10 байна. 100.0 хувийн саналаар ингээд сонгогдож байгаа юм.

                Ингээд Хууль зүйн байнгын хорооны тогтоол номер 02, Хүний эрхийн дэд хорооны даргыг сонгох тухай. Монгол Улсын Их Хурлын тухай хуулийн 24.9, Монгол Улсын Их Хурлын чуулганы хуралдааны дэгийн хуулийн 15.5 дахь хэсэгт санал хураалтын дүнг тус тус үндэслэн Хууль зүйн байнгын хорооноос тогтоох нь.

                1. Засгийн газрын гишүүн, сайдаар томилогдсонтой нь холбогдуулан УИХ-ын гишүүн Халтмаагийн Баттулгыг Хүний эрхийн дэд хорооны даргын үүрэгт ажлаас чөлөөлсүгэй.

                2. УИХ-ын гишүүн Эрдэнийн Бат-Үүлийг Хүний эрхийн дэд хорооны даргаар сонгосугай.

                Энэ тогтоолыг 2008 оны 09 дүгээр сарын 23-ны өдрөөс эхлэн дагаж мөрдсүгэй гэсэн тогтоол байна.

                Тогтоолын төсөлтэй холбогдуулж асуулт асуух, үг хэлэх хүн байна уу? За байхгүй байна. Өөр саналтай хүн байна уу? Тогтоолын төсөлтэй холбогдуулж. Алга байна. Ингээд тогтоолын төслөө баталъя гэсэн гишүүд гараа өргөнө үү.

                За ингээд хуралд оролцсон нийт гишүүдийн 100.0 хувийн саналаар тогтоол батлагдлаа. Ингээд Э.Бат-Үүл гишүүнд Хууль зүйн байнгын хорооны дэргэдэх Хүний эрхийн дэд хорооны даргаар сонгогдсонд баяр хүргэж, амжилт хүсье.

                За ингээд хурлын ажиллагаа дууссан тул хаасныг мэдэгдье. Баярлалаа гишүүд ээ.

**Хуралдаан 14 цаг 45 минутад өндөрлөв.**

Соронзон хальснаас хянаж буулгасан:

                ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД